text: Nordborg får Europas største virtual reality-attraktion 
  24 januar 2017 kl. 18.29
  VR-udstillingen skal være det helt store trækplaster i forlystelsesparken Universe i den nye sæson. Lige nu er de i fuld gang med at gøre den klar.
  Udstillingen kommer til at fylde 400 kvadratmeter og skal byde på syv forskellige oplevelser i den virtuelle verden.
  Her kan man blandt andet prøve, hvad det vil sige at gå planken ud fra et højhus i en storby helt uden at få skrammer, eller man kan samarbejde med sine venner i det populære spil Mindcraft.
  Troels Nim Andresen, kreativ formidlingsleder, Universe, Nordborg: "Vi er p.t. de største i Europa - kun overgået af en udstilling i Asien. Det bliver stort."
  - Vi er p.t. de største i Europa - kun overgået af en udstilling i Asien. Det er det største set-up vi selv har lavet i Universe-sammenhæng nogensinde, så det bliver stort, siger Troels Nim Andresen, der er kreativ formidlingsleder hos Universe i Nordborg.
  Men det er ikke kun sjov og spas. Universe har et helt klart formål med den virtuelle verden.
  - Vores formål er at begejstre børn og unge til at ville vide mere om teknologi og naturvidenskab. Netop med denne udstilling håber vi, at de unge vil få blod på tanden til at gå hjem og undersøge nærmere omkring teknologien bag virtual reality, lyder det fra Torben Kylling Petersen, adm. direktør i Universe.
  Udstillingen åbner 8. april.
  Se udsendelsen "I godt selskab: Virtuel Reality i Universe" herunder - eller se med på TV SYD+ klokken 19.55 og 22.40.
  
  